
  PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ,

DE DISCIPLINĂ ŞI IMUNITĂŢI
	
	                      Bucureşti, 18 februarie 2014

                      Pl-x 566/2013


AVIZ

asupra

propunerii legislative pentru completarea Legii Educaţiei Naţionale nr. 1/2011

În conformitate cu prevederile art. 95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată, spre dezbatere şi avizare, cu propunerea 1egislativă pentru modificarea şi completarea Legii Educaţiei Naţionale nr. 1/2011, trimisă cu adresa nr. Pl-x 566 din 3 februarie 2014, înregistrată cu nr. 4c-11/1633 din 4 februarie 2014.
Camera Deputaţilor este primă Cameră sesizată, conform dispoziţiilor art. 75 alin.(1) din Constituţia României, republicată şi ale art.92 alin.(8) pct.2 din Regulamentul Camerei Deputaţilor, republicat.

Iniţiativa legislativă are ca obiect de reglementare completarea Legii educaţiei naţionale nr. 1/2011, cu modificările şi completările ulterioare, cu o nouă secţiune, alcătuită dintr-un singur articol, art.611, potrivit căruia Ministerul Afacerilor Externe, prin Departamentul politici pentru relaţia cu românii de pretutindeni, în colaborarea cu Ministerul Educaţiei Naţionale, poate organiza unităţi de învăţământ pe lângă ambasadele sau consulatele României.
Potrivit prevederilor art.61 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a dezbătut iniţiativa legislativă în şedinţa din 18 februarie 2014.

Membrii Comisiei au examinat propunerea legislativă supusă avizării, expunerea de motive, avizul nefavorabil al Consiliului Economic şi Social, transmis cu adresa nr.3826 din 20 decembrie 2013 şi avizul favorabil, cu observaţii şi propuneri al Consiliului Legislativ, transmis cu adresa nr.1514 din 19 decembrie 2013.

Propunerea legislativă are implicaţii asupra bugetului de stat, fiind aplicabile dispoziţiile art.111 alin.(1) teza a doua din Constituţia României, republicată. 

Guvernul României nu a transmis un punct de vedere referitor la această propunere legislativă, până la data dezbaterii iniţiativei legislative în Comisia juridică.

În urma dezbaterilor, Comisia juridică, de disciplină şi imunităţi a hotărât, cu majoritate de voturi, avizarea nefavorabilă a iniţiativei legislative întrucât adoptarea acesteia ar genera norme contradictorii în actul normativ de bază cu privire la organizarea de unităţi de învăţământ în străinătate. Art. 11 alin. (2) din legea nr.1/2011 reglementează posibilitatea organizării de unităţi de învăţământ cu predare în limba română, în ţările în care trăiesc români, pe lângă oficiile diplomatice şi instituţiile culturale ale României în străinătate.
În raport de obiectul şi conţinutul reglementării, propunerea legislativă face parte din categoria legilor organice, fiind incidente prevederile art.73 alin.(3) lit. n) din Constituţia României, republicată.

                        VICEPREŞEDINTE,                          
                        SECRETAR,

                    CIPRIAN NICOLAE NICA                               THEODOR CĂTĂLIN NICOLESCU    

    
Consilier parlamentar,

Rodica Penescu

